Το μαντί του φτωχού: σπιτικές χυλοπίτες στον φούρνο με σάλτσα από φασολάδα
Η εκδοχή για το μαντί που ετοίμασε η Άννα Παππά-Πάνου είναι ένα πιάτο φτωχικό μεν, αλλά πλούσιο σε γεύση. Είναι επίσης μια εύκολη λύση αν έχει περισσέψει φασολάδα από προηγούμενες ημέρες.
700 γρ. αλεύρι σταρένιο κίτρινο, για ψωμί και ζύμες, 1 κουτ. γλυκού αλάτι, 1 κουτ. σούπας ξίδι, 1 κουτ. σούπας ελαιόλαδο + 4-5 κουτ. σούπας επιπλέον, για το ψήσιμο, περίπου 280-300 ml νερό, 200 γρ. φασόλια μέτρια, μουλιασμένα αποβραδίς σε νερό, 1 ξερό κρεμμύδι, σε φέτες, τα φύλλα και τα τρυφερά κοτσάνια από 1/3 μάτσο σέλινο, χοντροκομμένα, χωριστά τα κοτσάνια από τα φύλλα, 1 σκελίδα σκόρδου, σε φέτες, 1 φύλλο δάφνης 2 μεγάλες ώριμες ντομάτες, τριμμένες, 1 κουτ. σούπας πελτές, 60 ml ελαιόλαδο, αλάτι, φρεσκοτριμμένο πιπέρι
Ξεπλένουμε καλά τα φασόλια και τα στραγγίζουμε. Σε βαθιά κατσαρόλα ζεσταίνουμε το λάδι και σοτάρουμε σε μέτρια φωτιά το κρεμμύδι και τα κοτσάνια του σέλινου για 3-4 λεπτά, μέχρι να μαλακώσουν λίγο.Ρίχνουμε τα φασόλια, το σκόρδο και τη δάφνη, σοτάρουμε για 1 λεπτό και προσθέτουμε 11⁄2 λίτρο ζεστό νερό. Αφήνουμε να πάρει μία βράση, ξαφρίζοντας στο μεταξύ σχολαστικά, και χαμηλώνουμε τη φωτιά.Σιγοβράζουμε τη φασολάδα για 1 ώρα. Ρίχνουμε τότε τις ντομάτες και τον πελτέ και μαγειρεύουμε για άλλα 30 λεπτά. Τέλος, ρίχνουμε τα φύλλα του σέλινου και αλατοπίπερο και μαγειρεύουμε για άλλα 15-20 λεπτά, μέχρι να έχουμε μια ωραία, χυλωμένη φασολάδα με αρκετό ζουμί. Αποσύρουμε από τη φωτιά και τη διατηρούμε ζεστή.Σε ένα μεγάλο μπολ ή στον κάδο του μίξερ ανακατεύουμε το αλεύρι με το αλάτι, το λάδι και το ξίδι. Κάνουμε μια λακκούβα στο κέντρο και ρίχνουμε εκεί λίγο λίγο το νερό, ανακατεύοντας κυκλικά με το χέρι ή με τον γάντζο του μίξερ, μέχρι το αλεύρι να απορροφήσει τόσο νερό όσο χρειάζεται ώστε να μη λασπώσει.Το ζυμώνουμε για 10 λεπτά με τα χέρια (ή για 5 λεπτά με το μίξερ), μέχρι να φτιάξουμε μια ζύμη λεία αλλά σφιχτή. Αν ζυμώσουμε με τα χέρια, τα βρέχουμε πότε πότε με λίγο νερό.Πλάθουμε τη ζύμη σε χοντρό μπαστούνι σαφραντζόλα ψωμιού και το κόβουμε σε 8 ίσα κομμάτια. Τα πλάθουμε σε μπαλίτσες, τα αραδιάζουμε σε ένα μεγάλο ρηχό ταψί, σκεπάζουμε με καθαρή πετσέτα και τα αφήνουμε στην άκρη για 10-15 λεπτά.Σε αλευρωμένη επιφάνεια ανοίγουμε με τον πλάστη-βέργα τη μία μπαλίτσα ζύμης σε στρογγυλό και όσο γίνεται πιο λεπτό φύλλο – η διάμετρός του να φτάνει τα 45-50 εκ.Τυλίγουμε το λεπτό αυτό φύλλο γύρω από τη βέργα και το ακουμπάμε σε αλευρωμένη επιφάνεια. Συγκρατώντας το ρολό του φύλλου με το ένα χέρι, τραβάμε προσεκτικά τη βέργα ώστε να μείνει σκέτο το τυλιγμένο φύλλο. Το πασπαλίζουμε με αλεύρι και με κοφτερό μαχαίρι το κόβουμε σε λεπτές φέτες πλάτους περίπου 1 εκ.Τις ανακατεύουμε τινάζοντάς τες με τα δάχτυλα για να ξετυλιχτούν και να ξεχωρίσουν μεταξύ τους. Τις απλώνουμε σε μεγάλο αλευρωμένο ταψί, σκεπάζουμε με καθαρή πετσέτα και συνεχίζουμε τη διαδικασία με τα άλλα κομμάτια ζύμης.Προθερμαίνουμε τον φούρνο στους 200°C. Απλώνουμε τις χυλοπίτες στο μεγάλο ταψί του φούρνου, τις ραντίζουμε με 4-5 κουτ. σούπας ελαιόλαδο και ανακατεύουμε ανάλαφρα με τα δάχτυλα για να λαδωθούν. Τις ψήνουμε για 2-3 λεπτά.Βγάζουμε το ταψί, τις ανακατεύουμε με μια πιρούνα και συνεχίζουμε το ψήσιμο για άλλα 5 λεπτά, ελέγχοντας αν ροδίζουν. Επαναλαμβάνουμε τη διαδικασία άλλες δύο φορές, μέχρι τα ζυμαρικά να ξεραθούν και να ροδίσουν απαλά παντού.Μοιράζουμε τις χυλοπίτες σε πιάτα. Με κουτάλα της σούπας περιχύνουμε με λίγη ζεστή φασολάδα (αν έχει κρυώσει, τη ζεσταίνουμε για λίγα λεπτά), ανακατεύουμε απαλά και πασπαλίζουμε με άφθονο φρεσκοτριμμένο πιπέρι. Αφήνουμε στην άκρη για 3-5 λεπτά, σκεπάζοντας τα πιάτα με πετσέτα ή με άλλα πιάτα, μέχρι τα ζυμαρικά να απορροφήσουν λίγο από το ζουμί και να μαλακώσουν ελαφρά.
Ζυμαρικά,Φασόλια